REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11Broj 06-2/19-20

23. januar 2020. godine

B e o g r a d

ZAPISNIK

104. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 23. JANUARA 2020. GODINE

Sednica je počela u 11,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Aleksandar Stevanović, Milorad Mijatović, Momo Čolaković i Zoltan Pek.

Sednici nisu prisustvovali članovi Odbora: Veroljub Arsić, Dušan Bajatović, Milorad Mirčić, Miljan Damjanović, Goran Ćirić, Milan Lapčević i Vojislav Vujić, kao ni njihovi zamenici.

Sednici je prisustvovao narodni poslanik Ivan Bauer.

Sednici su prisustvovali predstavnici i poverenici Vlade:

Iz Republičkog zavoda za statistiku:Snežana Lakčević**,** pomoćnik direktora iLjiljana Đorđević**,** načelnik Odeljenja za popis.

Iz Ministarstva finansija: Jelena Tanasković, državni sekretar, Filip Šanović, v.d. pomoćnika ministra, Ana Tripović, v.d. direktora Uprave za javni dug i Aleksandra Dragović Delić, Sektor za finansijski sistem.

Iz Ministarstva poljoprivrede, šumarstva i vodoprivrede:Bojan Živković,pomoćnik direktora Uprave za agrarna plaćanja i Radivoj Nadlački,savetnik ministra.

Na predlog predsednika, Odbor je jednoglasno **(10 glasova za) utvrdio** sledeći

D n e v n i r e d:

- Usvajanje zapisnika sa 103. sednice Odbora;

1. Razmatranje Predloga zakona o izmenama i dopunama Zakona o tržištu kapitala, koji je podnela Vlada (broj 011-3202/19 od 27. decembra 2019. godine), u načelu;

2. Razmatranje Predloga zakona o popisu stanovništva, domaćinstava i stanova 2021. godine, koji je podnela Vlada (broj 011-2897/19 od 25. novembra 2019. godine), u načelu;

3. Razmatranje Predloga zakona o potvrđivanju Sporazuma o zajmu (Projekat za konkurentnu poljoprivredu) između Republike Srbije i Međunarodne banke za obnovu i razvoj, koji je podnela Vlada (broj 011-3062/19 od 13. decembra 2019. godine);

4. Razmatranje Predloga zakona o potvrđivanju Sporazuma o zajmu (Dodatno finansiranje za Projekat unapređenje zemljišne administracije u Srbiji) između Republike Srbije i Međunarodne banke za obnovu i razvoj, koji je podnela Vlada (broj 011-3061/19 od 13. decembra 2019. godine);

5. Razmatranje Predloga zakona o potvrđivanju Ugovora o kreditu između Republike Srbije (kao Korisnika kredita) i T.C. Ziraat Bankasi A.S. i Denizbank A.S. (kao Davalaca kredita), koji je podnela Vlada (broj 011-3217/19 od 30. decembra 2019. godine);

6. Razmatranje Predloga zakona o potvrđivanju Ugovora o garanciji (Nabavka voznih sredstava za Srbija Voz) između Republike Srbije i Evropske banke za obnovu i razvoj, koji je podnela Vlada (broj 011-2984/19 od 2. decembra 2019. godine);

7. Razmatranje Predloga zakona o potvrđivanju Okvirnog sporazuma o zajmu LD 2009 (2019) između Banke za razvoj Saveta Evrope i Republike Srbije za projektni zajam za izgradnju nove Univerzitetske dečje klinike, Tiršova 2 u Beogradu, koji je podnela Vlada (broj 011-3064/19 od 13. decembra 2019. godine);

8. Povlačenje Predloga odluke o davanju saglasnosti na Izmene pojedinih rashoda bez promene ukupnih rashoda i ukupnih prihoda Finansijskog plana Regulatornog tela za elektronske medije za 2019. godinu (broj 400-2978/19 od 2. decembra 2019. godine).

Pre prelaska na rad po utvrđenim tačkama dnevnog reda, Odbor je jednoglasno **(10 glasova za)** usvojio zapisnik sa 103. sednice Odbora.

Većinom glasova **(9 glasova za, jedan narodni poslanik nije glasao) u**svojen je predlog predsednika Odbora da se, radi efikasnijeg rada Odbora, o tačkama dnevnog reda 1-7 vodi zajednički načelni i jedinstveni pretres, u skladu sa članom 76. Poslovnika, s tim da se o svakoj tački dnevnog reda Odbor posebno izjasni.

**1-7. TAČKA DNEVNOG REDA – objedinjen zajednički načelni i jedinstveni pretres**

Državni sekretar Jelena Tanasković obrazložila je predložene akte prema tačkama utvrđenog dnevnog reda. Kao glavne razloge za izmene i dopune Zakona o tržištu kapitala navela je potrebu za usaglašavanjem tog zakona sa zakonom kojim se uređuje javni dug, što bi trebalo da omogući veću dostupnost domaćih hartija od vrednosti stranim investitorima, smanjenje troškova finansiranja, kao i povećanje broja investitora koji ulažu u domaće hartije od vrednosti, a sve u cilju unapređenja i razvoja tržišta kapitala i finansijskog tržišta uopšte. Takođe je navela da se predloženim zakonima iz tač. 3-7 utvrđenog dnevnog reda između Republike Srbije i međunarodnih kreditnih institucija utvrđuju uslovi raspolaganja i način vraćanja odobrenih sredstava na ime zajma koji će u Srbiji biti iskorišćeni za projekat konkurentne poljoprivrede, unapređenje zemljišne administracije, unapređenje putne transportne infrastrukture, nabavku lokomotiva za Srbija Voz, kao i za izgradnju nove univerzitetske dečje klinike Tiršova 2, u Beogradu.

Snežana Lakčević, pomoćnik direktora u Republičkom zavodu za statistiku, predstavila je najvažnija rešenja u novom zakonu o popisu kojim će u 2021. godini biti utvrđen ukupan broj stanovnika, domaćinstava i stanova i njihov raspored po nižim prostornim jedinicama: upravnim okruzima, gradovima, opštinama i naseljenim mestima. Rezultati popisa 2021. koristiće se i kao osnova za izradu i praćenje realizacije strateških ciljeva Vlade, posebno za ocenu efikasnosti donetih mera na nacionalnom i lokalnom nivou. Takođe, podaci dobijeni popisom od posebnog su značaja za sprovođenje pojedinih zakona i drugih pravnih akata, pre svega iz oblasti ostvarivanja prava nacionalnih manjina, kao i za definisanje mera za poboljšanje položaja osetljivih grupa stanovništva i smanjenje socijalne isključenosti (osobe sa invaliditetom, stari i dr). Rezultati popisa biće objavljeni na sajtu Republičkog zavoda za statistiku. Potrebna sredstva za sprovođenje popisa iznose oko 3,5 milijardi dinara, odnosno 500,00 dinara po stanovniku i biće obezbeđena delom iz budžeta Republike Srbije, a delom iz pretpristupnih fondova EU.

Nakon završenog izlaganja predstavnika i poverenika Vlade, pristupilo se glasanju o navedenim predlozima zakona:

1.tačka

Odbor je jednoglasno **(10 glasova za) usvojio**

I Z V E Š T A J

Odbor je, u skladu sa čl. 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o tržištu kapitala, u načelu.

2. tačka

Odbor je jednoglasno **(10glasova za) usvojio**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o popisu stanovništva, domaćinstava i stanova 2021. godine, u načelu.

3.tačka

Odbor je jednoglasno **(10 glasova za) usvojio**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu(Projekat za konkurentnu poljoprivredu) između Republike Srbije i Međunarodne banke za obnovu i razvoj.

4. tačka

Odbor je jednoglasno **(10 glasova za) usvojio**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu(Dodatno finansiranje za Projekat unapređenje zemljišne administracije u Srbiji) između Republike Srbije i Međunarodne banke za obnovu i razvoj.

5. tačka

Odbor je većinom glasova **(9 glasova za, jedan nije glasao) usvojio**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o kreditu između Republike Srbije( kao korisnika kredita) i T.C. Ziraat Bankasi A.S. i Denizbank A.S. (kao davalaca kredita).

6. tačka

Odbor je jednoglasno **(10 glasova za) usvojio**

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o garanciji(Nabavka voznih sredstava za Srbija Voz) između Republike Srbije i Evropske banke za obnovu i razvoj.

7. tačka

Odbor je jednoglasno **(10 glasova za) usvojio**

IZVEŠTAJ

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Okvirnog sporazuma o zajmu LD 2009 (2019) između Banke za razvoj Saveta Evrope i Republike Srbije za projektni zajam za izgradnju nove Univerzitetske dečje klinike Tiršova 2 u Beogradu.

Za izvestioca Odbora na sednici Narodne skupštine po tačkama 3-7 dnevnog reda određen je Goran Kovačević, član Odbora.

**8. TAČKA DNEVNOG REDA**: Povlačenje Predloga odluke o davanju saglasnosti na Izmene pojedinih rashoda bez promene ukupnih rashoda i ukupnih prihoda Finansijskog plana Regulatornog tela za elektronske medije za 2019. godinu (broj 400-2978/19 od 2. decembra 2019. godine)

Odbor za finansije, republički budžet i kontrolu trošenja javnih sredstava je, na 97. sednici održanoj 2. decembra 2019. godine, utvrdio Predlog odluke o davanju saglasnosti na Izmene pojedinih rashoda bez promene ukupnih rashoda i ukupnih prihoda Finansijskog plana Regulatornog tela za elektronske medije za 2019. godinu i uputio ga Narodnoj skupštini.

Regulatorno telo za elektronske medije je 21. januara 2020. godine obavestilo Narodnu skupštinu da povlači iz skupštinske procedure Izmene pojedinih rashoda bez promene ukupnih rashoda i ukupnih prihoda Finansijskog plana za 2019. godinu Regulatornog tela za elektronske medije.

Shodno tome Odbor za finansije, republički budžet i kontrolu trošenja javnih sredstava jednoglasno je doneo odluku o povlačenju Predloga odluke o davanju saglasnosti na Izmene pojedinih rashoda bez promene ukupnih rashoda i ukupnih prihoda Finansijskog plana Regulatornog tela za elektronske medije za 2019. godinu.

Sednica Odbora je završena u 11,25 časova.

Sednica je tonski snimana.

SEKRETAR ZAMENIK PREDSEDNIKA

Tijana Ignjatović Milan Lapčević